
Tekstilvillaens beboere

Familien Melzer

Johann Melzer (*1852–1919), grunnlegger av Melzers Tekstilfabrikk

Alicia Melzer (*1858), født von Maydorn, enke etter Johann Melzer

Paul Melzer (*1888), sønn av Johann og Alicia Melzer

Marie Melzer (*1896), født Hofgartner, gift med Paul Melzer, datter av Luise Hofgartner og Jacob Burkard

Leopold, kalt Leo (*1916), sønn av Paul og Marie Melzer

Dorothea, kalt Dodo (*1916), datter av Paul og Marie Melzer

Kurt, kalt Kurti (*1926), sønn av Paul og Marie Melzer

 

Elisabeth, kalt Lisa, Winkler (*1893), født Melzer, skilt fra von Hagemann, datter av Johann og Alicia Melzer

Sebastian Winkler (*1887), Lisa Winklers andre ektemann

Johann (*1925), sønn av Lisa og Sebastian Winkler

Hanno (*1927), sønn av Lisa og Sebastian Winkler

Charlotte (*1929), datter av Lisa og Sebastian Winkler

Katharina, kalt Kitty, Scherer (*1895), født Melzer, enke etter Bräuer

Alfons Bräuer (*1886–1917), Kitty Scherers første ektemann

Henni (*1916), datter av Kitty Scherer og Alfons Bräuer

Robert Scherer (*1888), Kitty Scherers andre ektemann

 

Andre slektninger

Gertrude Bräuer (*1869), enke etter Edgar Bräuer

Tilly von Klippstein (*1896), født Bräuer, datter av Edgar og Gertrude Bräuer

Ernst von Klippstein (*1891), Tilly von Klippsteins ektemann

Elvira von Maydorn (*1860), Alicia Melzers svigerinne, enke etter Rudolf von Maydorn

 

De ansatte i Tekstilvillaen

Fanny Brunnenmayer (*1863), kokke

Else Bogner (*1873), stuepike

Maria Jordan (*1882–1925), kammerpike

Hanna Weber (*1905), tjenestejente

Humbert Sedlmayer (*1896), hustjener

Gerti Koch (*1902), kammerpike

Christian Torberg (*1916), gartner

Gustav Bliefert (*1889–1930), gartner

Auguste Bliefert (*1893), tidligere stuepike

Liesl Bliefert (*1913), kjøkkenpike, datter av Auguste Bliefert

Maxl (*1914), Hansl (*1922) og Fritz (*1926), sønner av Auguste og Gustav Bliefert

Mars 1930

Fanny Brunnenmayer sluttet å røre i bollen og lyttet til den gjennomtrengende hamringen fra tilbygget, som kunne høres helt inn på kjøkkenet i Tekstilvillaen.

«Nå braker det løs igjen», brummet hun misfornøyd. «Og jeg som nesten trodde bankinga var over.»

«Ikke på lenge ennå», sa Gerti, som satt ved det lange bordet med en kopp kaffe med melk i. «To av vinduene er utette, og badet er fortsatt ikke slik fru Elisabeth vil ha det.»

For drøyt to år siden hadde de begynt byggingen av en toetasjes fløy på baksiden av Tekstilvillaen, der Elisabeth, eldstedatter i familien Melzer, og mannen hennes Sebastian Winkler skulle få plass sammen med sine tre barn og personale. Det var blitt bygget oppholdsrom og soverom, og flere rom for de ansatte i overetasjen. Kjøkkenet skulle imidlertid fortsatt være i villaens hoveddel, og spisesalen i andre etasje. Der skulle familien Melzer fortsatt innta måltidene i fellesskap, det var Alicia Melzers betingelse for å gå med på byggeprosjektet. Men det var nå engang slik med disse håndverkerne, at det selv etter innflyttingen stadig måtte snekres litt, og nådige fru Elisabeth hadde nylig sukket og sagt at huset sannsynligvis ville forbli en byggeplass for alltid. Fanny Brunnenmayer ristet på hodet og ga seg i kast med nudelrøra igjen. Til fire voksne og fem barn trengte hun ganske mye, og i tillegg kom de ansatte, som også hadde god appetitt. Herskapet fikk dessuten gulasj med oksekjøtt, mens tjenerskapet måtte nøye seg med fleskesaus til. I Tekstilvillaen skulle det spares, det var alt annet enn rosenrøde tider, deres stakkars Tyskland var ikke kommet skikkelig på fote igjen etter krigsnederlaget. Det skyldtes selvfølgelig den høye krigsskadeerstatningen som Det tyske riket var tvunget til å utbetale til seiersmaktene.

Nå satte Fanny Brunnenmayer seg på en kjøkkenstol for å slå hardt på røra med en skje, noe hun ble ordentlig svett av.

«Kom her, Liesl!» ropte hun i retning komfyren, der Liesl Bliefert var opptatt med å legge i to nye briketter så melbollevannet skulle koke godt.

«Jeg kommer, fru Brunnenmayer!»

I to år hadde Augustes datter Liesl vært kjøkkenpike i Tekstilvillaen. Hun var fingernem, kjapp i oppfattelsen og så selv hva som måtte gjøres, og hun trengte derfor sjelden instrukser. Likevel var hun ikke det minste ærgjerrig, slik Gerti hadde pleid å være, men tjenestevillig, alltid vennlig, og hun stilte aldri nysgjerrige spørsmål. Det trengte hun ikke heller, for hun hadde god hukommelse og husket hvordan rettene skulle lages. Hun var faktisk den dyktigste kjøkkenpiken Fanny Brunnenmayer noen gang hadde hatt i hele sin lange karriere. Bortsett fra unge Marie Hofgartner, naturligvis, som nå hadde vært gift med Paul Melzer i årevis. Marie hadde helt fra starten av vært av en annen sort, hun hadde anlegg til å bli husfrue, selv om hun i sin tid kom til Tekstilvillaen som et fattig barnehjemsbarn.

«Å, alle disse turtelduene i Tekstilvillaen», klaget Gerti. «Humbert og Hanna, og nå Liesl og gartner Christian. Da må sånne som oss passe på så vi ikke blir smittet. Ikke sant, Else?»

De hørte et hult smell, det kom fra Elses hode som hun hadde støttet opp med armen, men som nå gled ned og traff bordplaten.

«Kom deg ut nå!» skjente kokka, og Gerti løp opp trappen.

«At hun ikke klarer å holde smella», brummet Fanny Brunnenmayer forarget. «Før i tida var hun en grei jente, Gerti. Men siden hun ble kammerpike, minner hun meg stadig mer om Maria Jordan. Gud velsigne henne, stakkars menneske. Men en sann plage, det var hun.»

Liesl hadde bare et vagt minne om kammerpiken, for hun hadde bare vært en liten jente da frøken Jordan mistet livet på så grusomt vis. Hun var blitt drept av ektemannen sin, en forkommen fyr. Etter sigende satt han fortsatt på tukthuset og sonet for den fryktelige ugjerningen.

«Å, jeg tror ikke Gerti er lykkelig her», sa Liesl til Fanny Brunnenmayer. «Om kvelden går hun på kurs for å lære å skrive på skrivemaskin.»

Det var nytt selv for kokka, som ellers visste alt om tjenerskapet. Hørt sånt, så Gerti ville jobbe på kontor. Og det til tross for at hun hadde klart å bli kammerpike allerede. Sannsynligvis var hun av sorten som aldri blir helt fornøyd.

«Det er en skam», brummet Fanny Brunnenmayer, som sto klar ved komfyren med trebrett og kjøkkenkniv, fordi vannet straks ville begynne å koke og hun skulle skrape nudlene nedi. Hun svelget ordene hun hadde på tungen da hun hørte raske skritt fra kjøkkendøren.

«Du godeste, det er Rosa med barna», ropte hun til Liesl. «Pass på at ingen av dem kommer for nær den varme komfyren mens jeg lager nudler.»

«Det skal jeg passe på, fru Brunnenmayer!»

Jenta rakk akkurat å sette røra klar for kokka, så fløy kjøkkendøren opp og hele ungeskokken stormet inn.

Det hadde vært tider i Tekstilvillaen der det var strengt forbudt for barn av herskapet å oppholde seg på kjøkkenet. Fru Alicia Melzer nevnte det fra tid til annen. Og heller ikke da guvernanten Serafina von Dobern senere spredte sin edder og galle i villaen, hadde barna noe på kjøkkenet å bestille. Først da Elisabeth Winkler, den eldste av Melzer-døtrene, flyttet inn i Tekstilvillaen igjen og fikk sitt tredje barn, denne gangen en jente, hadde pipa fått en annen låt. Og Marie Melzer, svigerinnen hennes, hadde heller ingenting imot at fireåringen Kurt, hennes høyt elskede yngstemann, koste seg på kjøkkenet sammen med de to fetterne sine, Johann og Hanno.

«Tøøøørst!» ropte femåringen Johann, som var førstemann bort til det lange kjøkkenbordet. «Eplemost, Brunni. Vær så snill!» Johann var en rødtopp, noe som først hadde fylt moren Elisabeth med skrekk, men nå var hun blitt vant til det. Særlig ettersom eldstemann også utmerket seg ved å ha en kraftig guttekropp og en energisk personlighet. Spede, fire år gamle Kurt fulgte etter fetteren som en skygge, de to var helt uadskillelige, og Kurt overnattet ofte hos tante Lisa i tilbygget på nordsiden av Tekstilvillaen, fordi han mye heller ville sove hos Johann enn hos de to eldre søsknene sine, Dodo og Leo.

Etter Johann og Kurt fulgte Rosa Knickbein hakk i hæl, det var den runde og alltid like blide barnepiken, med treåringen Hanno i hånden. Hun hadde tatt en vårtur i parken med barna, og de tre ville selvfølgelig absolutt innom kjøkkenet før de måtte opp for å skifte klær og vaske hender.

Ved komfyren var det hektisk. Liesl fisket de ferdige små melbollene opp av gryta og la dem i en av de fine porselensskålene til herskapet, mens kokka ufortrødent fortsatte å skrape røre ned i det kokende vannet. Hustjeneren Humbert dukket opp i gangen for å ta på seg den mørkeblå jakken med gullknapper, som han pleide å ha på seg når han serverte ovenpå. Humbert hadde vendt angrende tilbake til Tekstilvillaen etter å ha prøvd seg på revyscenen i Berlin, og de hadde med glede tilbudt ham stillingen som hustjener, som nettopp var blitt ledig. Han var nær venn med Hanna, som Marie Melzer en gang i tiden hadde hentet til Tekstilvillaen etter en alvorlig ulykke på fabrikken. De to sto hverandre like nær som bror og søster, selv om onde tunger likte å påstå annet.

«Kan du helle oksekraften over i to av de fine skålene, Hanna?» spurte kokka. «Og strø litt hakket persille over, den ligger der borte på skjærefjøla.»

Hanna skyndet seg å følge ordre. Hun var en godmodig, snill jente, hun ville aldri ha kommet på tanken om at hun som stuepike ikke var forpliktet til å gjøre kjøkkentjeneste. Hun hjalp til overalt der det trengtes, hun tok seg av barna, kom med hodepinepulver til Alicia Melzer, som hun satte svært høyt, og banket tepper sammen med Else.

«Opp med farta, nå!» ropte Rosa Knickbein. «Drikk opp, Kurti. Vi må gå.»

Furtende fulgte de tre guttene etter barnepiken ut av kjøkkenet til hallen, for å ta herskapstrappen opp til etasjen over. Vaske hender, skifte klær, børste håret – ingen av dem likte den slags overflødige prosedyrer, men bestemor Alicia var nøye på at flokken av barnebarn satte seg til bords pent kledd og med rene hender. Sånn hadde det vært da hun var ung, sånn hadde hun gjort det med sine egne barn, og selv om tidene og skikkene hadde endret seg, ville hun bevare denne gode tradisjonen. Humbert bar suppeterrinen bort til matheisen. Til tross for en krigsskade i høyre hånd, serverte han rettene med større eleganse og selvsikkerhet enn noen tidligere hustjener i Tekstilvillaen. Det var bare når det brygget opp til uvær at han fikk panikk, da måtte man forberede seg på at minnene fra skyttergravene og kuleregnet fikk ham til å krype sammen under bordet, ute av stand til å utføre sine plikter. Verdenskrigen, som han mot sin vilje hadde deltatt i, hadde satt sine spor i denne følsomme mannen, som i så mange andre.

Da det eneste som gjensto, var å sette herskapets retter inn i matheisen, delte Hanna og Liesl ut tallerkener og bestikk til personalet. Else reiste seg bedagelig for å hente kopper fra skapet til eplemosten, og gartneren Christian kom inn fra gårdsplassen for å være med på middagen. For en evighet siden hadde han vært ansatt hos ulykksalige Maria Jordan, som drev butikk i Milchstrasse. Etter den forferdelige hendelsen der hadde han jobbet en stund på gartneriet hos Gustav Bliefert, der han traff Liesl og øyeblikkelig falt pladask for henne. Nå hadde den tidligere så spinkle, blonde gutten vokst til og blitt en staselig ung mann, hagearbeidet hadde gitt ham brede skuldre og kraftige armmuskler, og det var mange av jentene som så hans vei. Men Christian hadde bare øyne for Liesl, særlig etter at Paul Melzer ga ham jobb som gartner i Tekstilvillaen. Han hadde flyttet inn i gartnerboligen der familien Bliefert hadde pleid å bo, hadde satt i stand det gamle, nedslitte huset med stor omsorg og forstand, og nå ventet alle spent på om Liesl hadde lyst til å flytte inn der som Christians kone. Det var imidlertid ingen som visste sikkert om den unge gartneren hadde fridd til henne ennå, for han var fryktelig sjenert, ble lett forlegen, og litt ordknapp var han også. Etter å ha hilst kort på de andre, satte han seg derfor stille på plassen sin ved enden av det lange bordet, like ved kjøleskapet, og rettet sitt lengselsfulle blikk mot Liesl, som satte den tunge gryta med fleskesaus på bordet.

«God dag, Christian», ropte Gerti til ham. «Det er jammen noen pene blomstrede gardiner du har hengt opp på soverommet. Der kommer bruden din til å kose seg.»

Ørene til Christian ble mørkerøde, og Liesl rørte så kraftig med tresleiven i fleskegryta at noen dråper av den fete sausen sprutet bort på Gerti.

«Vær forsiktig!» ropte hun og tørket bort en sauseflekk fra ermet. «Denne kjolen var ren i morges.»

«Beklager så mye», sa Liesl med et ertende smil. «Jeg er visst litt klossete av meg.»

Måltidet gikk sin gang, og Humbert var den eneste som manglet, for han skulle komme senere, når han ikke lenger var opptatt ovenpå. Gerti førte ordet, hun forkynte med viktig mine at herr Winkler, fru Elisabeths ektemann, var dypt bekymret for Det tyske rikets fremtid.

«Fordi regjeringen måtte gå av nå igjen, siden de ikke ble enige i Riksdagen.»

Ingen ved bordet lot seg skremme av den nyheten. Else forsynte seg med enda en skje fleskesaus til porsjonen med nudler, Hanna skjenket seg mer eplemost. Skiftende regjeringer og stadig krangling i Riksdagen hørte med til hverdagen i republikken. Det var mye verre at kommunistene og NSDAP marsjerte i gatene, og organisasjonen Stalhelm var også noe å frykte, for medlemmene der gikk kledd i uniform og bar køller. Dersom to motstridende grupper møttes, gikk det hardt for seg. De dengte løs på hverandre uten foranledning, og den som var så uheldig å havne i et sånt slagsmål, endte ikke sjelden opp på sykehus med brukne armer og ben og forslått ansikt.

«Tidligere, under keiseren, da var det ikke sånn», bemerket Else. «Da hersket det ro og orden. Men siden vi ble en republikk, er det ingen som er trygge lenger.»

Ingen protesterte. Weimar-republikken hadde få begeistrede tilhengere, det gjaldt både blant de ansatte og herskapet. Særlig Paul Melzer, direktøren, var misfornøyd med republikken. Det hadde Rosa Knickbein og Humbert fortalt, de fikk begge med seg mye i etasjene lenger oppe.

«Slik kan det ikke fortsette», hadde herren nylig ropt. «Presserende beslutninger blir ikke tatt, fordi ingen av partiene unner de andre fremgang.» Den eneste som forsvarte republikken, var Sebastian Winkler, som Gerti likte å kalle «nådige fru Elisabeths ektemann». Men selv han var ikke fornøyd, for kommunistene hadde ikke flertall i Riksdagen.

«Hva skal alt dette oppstyret være godt for?» spurte Fanny Brunnenmayer nedlatende og skrapte opp siste rest av fleskesaus fra gryta. «Det har da alltid gått videre på et eller annet vis, ikke sant?»

Dermed var politikken unnagjort. I stedet fortalte Hanna at fjortenårige Leo fikk undervisning på musikkonservatoriet av en berømt kvinnelig russisk pianist, og at søsteren Dodo hver dag sjekket avisen for å se om det sto noe der om det å fly.

«Hun har et album, Dodo. Der klistrer hun inn alt hun finner om fly. Hun er helt tullete når det gjelder den flygingen.»

«Det er da ikke normalt for kvinnfolk å fly i flymaskiner», sa Else kritisk mens hun pirket seg mellom tennene med en tannpirker. «Det er mannfolkgreier!»

«Ser du, tante Lisa?» sa Dodo opprømt. «Messerschmitt fortsetter å bygge M20. Det står her at de har gjort betydelige forbedringer i halepartiet.»

Elisabeth Winkler satt på sofaen med lille Charlotte på fanget og matet henne med risgrøt. Den lille jenta gapte ivrig og veivet energisk med de butte armene for hver skje. Marie hadde flere ganger advart svigerinnen om at hun matet datteren for ofte, Charlotte var bestandig sulten. Hun var særlig begeistret for søte desserter, og Lisa hadde ikke hjerte til å nekte sin eneste datter mat. Valpefettet kom hun helt sikkert til å vokse av seg med tiden, håpet Lisa.

«Hører du meg, tante Lisa?» maste Dodo. «M20 er et passasjerfly, det blir bygget her i Augsburg, på Bayerischen Flugzeugwerken. Det kan ta ti passasjerer. Ganske bra, ikke sant?»

«Var det ikke et sånt som styrtet på et eller annet tidspunkt?» spurte Lisa fraværende. Hun måtte passe på så Charlotte, som de siste dagene hadde bestemt seg for at hun ville spise selv, ikke skulle slå skjeen ut av hånden hennes.

«Jo, det var på prøveturen for to år siden. Da brakk halepartiet», vedgikk Dodo. «Men det vil ikke skje igjen, og derfor vil Lufthansa kjøpe tre fly. Bare tenk, snart kan man være passasjer om bord i et fly. Når jeg blir pilot, skal jeg fly dere til Amerika alle sammen, tante Lisa.»

Mens hun snakket, gjorde hun seg klar til å klippe ut en artikkel fra avisen, Augsburger Neuesten Nachrichten. Den skulle inn i boken der hun limte inn alt som hadde med fly å gjøre.

«Vent, Dodo», ropte tanten. «Sebastian har ikke lest avisen ennå, du kan klippe det ut i kveld.»

Niesen lot saksen synke og sukket. «Onkel Sebastian har sikkert ingenting imot det.»

«Det kommer helt an på hva som står på baksiden.»

Dodo rynket pannen og bladde om. «Det er bare dødsannonsene, onkel Sebastian leser dem sikkert ikke.»

«Greit for meg, bare klipp ut bildet, da.»

Lisa skrapte sammen restene av grøten, ga den til jenta og tørket henne deretter rundt munnen med den grisete smekken. Så satte hun datteren ned på gulvet, og lille Charlotte stavret seg gjennom stuen. I den hvite kjolen med rysjekant lignet hun en trinn liten engel med gullokker. Dodo hadde fylt fjorten i februar, hun var høy for alderen, men den slanke kroppen hennes hadde ennå ingen antydning til feminine former, og det var Dodo veldig glad for – noe hun ofte understreket. Det bølgete, blonde håret var klippet i en bobfrisyre som kledde henne helt strålende og passet til den gutteaktige væremåten hennes.

Hun var akkurat ferdig med å klippe ut det dyrebare bildet da Hanna kom inn. «Dodo, bli med inn til bestemor, er du snill. Hun vil gå en liten tur i parken og trenger selskap.»

Dodo skar en grimase. Turer med bestemoren hørte ikke akkurat til yndlingsaktivitetene hennes, det var så kjedelig, for man måtte gå så fryktelig sakte, og det var helt umulig å snakke med henne om fly. Tvert imot, når Dodo prøvde seg, fikk hun høre at unge jenter heller burde være opptatt av pene klær og gode manerer i selskapslivet.

«Hvorfor kan ikke Leo bli med henne i parken?»

«Broren din må øve piano. Fru Obramova vil at han skal opptre på en konsert på konservatoriet snart.»

«Leo har alltid en unnskyldning», brummet Dodo, men tok resignert det dyrebare avisutklippet og rakte saksen til Hanna, så hun kunne legge den tilbake i skrivebordsskuffen.

«Å ja», sa kjøkkenpiken til Elisabeth Winkler. «Beklager, nådige frue, det hadde jeg nesten glemt: Fru Grünling venter nede i hallen.»

«Trøste og bære, Hanna!» utbrøt Lisa bebreidende. «Hvorfor sa du ikke det med det samme? Vis henne opp til meg og meld fra på kjøkkenet. Bestill te og småkaker. Og ikke lag teen for sterk, ellers får Serafina hjertebank.»

Hanna tok raskt barneskålen og skjeen, la saksen på plass og skyndet seg ut av rommet. Dodo fikk det også plutselig travelt, hun hadde liten lyst til å støte på fru Grünling. Det var fordi hun fortsatt hadde veldig dystre minner om den forhenværende guvernanten Serafina von Dobern.

«Da ønsker jeg dere et hyggelig teselskap, tante Lisa», sa hun ved døren. «Og pass på at hun ikke biter deg!»

«Din frekkas!» lo tante Lisa og reiste seg for å hente yngstejenta, som kladdet i vei med klisne fingre på den voksede biedermeierkommoden. Hun ga jenta et av de mange kosedyrene som lå slengt omkring i stuen, og Charlotte, som først hadde sutret motvillig, klemte den hvite bamsen ømt mot brystet. Lisa så rørt på veslejenta og kjente en dyp følelse av takknemlighet mot skjebnen, som etter mange irrganger hadde ført henne frem til et lykkelig liv. Sebastian var en kjærlig ektemann og far, han hadde gitt henne tre friske barn, og alle levde de skjermet og omgitt av den store Tekstilvilla-familien. Ja, nå var Lisa til og med blitt familiens midtpunkt, for Marie var opptatt i motesalongen hele dagen, og moren begynte å trekke på årene og var glad for at Lisa overtok ansvaret for husholdningen. Her i Tekstilvillaen trengte og elsket de henne, og hun ga kjærligheten videre til alle som hadde behov for det.

Barndomsvenninnen Serafina var igjen blitt en av disse, hun var født von Sontheim og var enke etter major von Dobern. Etter mannens død hadde Serafina hatt det tøft, hun og moren hadde vært så godt som ubemidlet, og Serafina hadde sett seg nødt til å livnære seg som guvernante.

Maries tvillinger Dodo og Leo hadde fortsatt gruoppvekkende minner om Serafinas strenge prøyssiske oppdragermetoder, og det var også der vennskapet med Lisa hadde strandet. Lisa hadde ikke latt seg diktere av barndomsvenninnen, men i stedet tvunget henne til å slutte i jobben som guvernante hos dem. Deretter hadde de ikke hatt kontakt i noen år.

Egentlig hadde ikke Lisa regnet med å se Serafina i Tekstilvillaen igjen. Men nå hadde alt tatt en annen vending. Den forhenværende guvernanten hadde fått jobb som oldfrue hos advokat Grünling, og det tok ikke lang tid før hun endte opp som fru Grünling. Ekteskapet var barnløst, men det lot ikke på noen måte til å være ulykkelig. Grünling hadde lagt sine ville år bak seg, han underkastet seg villig Serafinas herredømme, ja, han var regelrett glad for at hun med bestemt hånd hadde ledet  ham inn på den smale sti igjen. Som fru Grünling hadde hun gått hardnakket til verks for å vinne tilbake sin tidligere stilling i samfunnet, og hadde også gjenopptatt kontakten med sin gamle venninne Lisa. For Serafina handlet det selvfølgelig først og fremst om forbindelsen til den respekterte familien Melzer, som hadde en viktig samfunnsrolle i Augsburg. Men ettersom Lisa var tilfreds med livet på alle måter og heller ikke bar nag, hadde de skværet opp, og nå hadde Serafina drukket te hos henne i Tekstilvillaen to ganger allerede. Elisabeth hadde takket nei til en invitasjon den andre veien. «Min kjære, søte Lisa!» utbrøt Serafina teatralsk da døren ble åpnet for henne. «Så strålende du ser ut! Og med denne fortryllende lille engelen på armen. Gode gud, hun ser ut som om hun var malt av Rafael. Så rosenrød og rund, akkurat som sin mor!»

Serafina hadde alltid likt å ispe sine overstrømmende komplimenter små stikk, men Lisa hadde bestemt seg for å bære over med det. Greit, det var bare to måneder siden hun sluttet å amme lille Charlotte, og hun kunne fortsatt sies å være ganske frodig. Men de kommende månedene skulle hun kvitte seg med noen overflødige kilo, det var hun fast bestemt på. Derfor lot hun seg tålmodig klemme av venninnen, selv om lille Charlotte brøt ut i gråt med det samme Serafina strøk henne med kalde fingre over kinnet.

«For et barneparadis denne stuen er», sa hun. «Rydder lille Hanna aldri her inne?»

«Hanna har egentlig ikke ansvar for meg i det hele tatt, Fina. Hun hører til i husholdningen til svigerinnen min. Barnepiken er ute i parken med guttene.»

Det irriterte Lisa at hun måtte forklare rotet i stuen for Serafina. Heldigvis kom Hanna akkurat inn med teen og begynte å dekke på bordet. «Jeg beklager at De måtte vente, fru Grünling», sa hun beklagende, og høstet et nedlatende smil.

«Da fikk jeg i det minste anledning til å studere de nydelige maleriene i hallen, kjære Lisa», svarte fru Grünling. «Din svigerinnes mor var virkelig en usedvanlig kunstner! Sikkert ikke noe for enhver smak. Det er virkelig modig av Paul å henge opp slike bilder i inngangshallen.»

«Marie er veldig stolt av moren sin», sa Lisa og tok svigerinnen i forsvar, selv om hun personlig syntes flere av kunstverkene var fryktelig eksentriske. Selv Marie hadde overlatt enkelte av dem hun mente ikke var passende for barneøyne til bymuseet på langtidsutlån, mens andre, som var mer akseptable, hang på mindre iøynefallende steder, som inne på kontoret eller på soverommet til Paul og Marie. I spisesalen hadde ikke Alicia villet ha et eneste bilde, men til gjengjeld hadde Paul tatt med tre stykker bort på fabrikken, der de pyntet opp arbeidsrommet hans.

Hanna skjenket i te, satte frem et fat med bakverk på bordet og tok lille Charlotte med seg ut.

«Så fredfullt du har det», sa Serafina og rørte fløte i den sukrede teen sin. «Helt tilbaketrukket sammen med de henrivende barna dine. Jeg hadde egentlig håpet å treffe på deg i kunstforeningen. Der var det en åpning som sikkert ville ha interessert deg.»

«Du vet hvor sjelden jeg går ut», svarte Lisa. «Selskapslivet er blitt så fremmed for meg, jeg liker ikke de meningsløse samtalene, måten man gjør seg til for hverandre på, hele det overfladiske skuespillet som utspiller seg der. Det er så mange ting i livet som er viktigere.»

«Absolutt, kjære deg», istemte Serafina. «Du har en flott ektemann som forakter selskapslivet, og som heller vil ta seg av familien sin. I tillegg tar han seg til og med tid til å gjøre en innsats for de uheldige menneskene som ikke får jobb. Han er en idealist, din Sebastian. Vi får håpe hans innsats for kommunistpartiet ikke vil gi ham problemer i fremtiden.»

«Helt sikkert ikke, Serafina», svarte Lisa og lente seg frem for å skyve fatet med bakverk bort til sin tidligere venninne. «Sebastian er seg fullt og helt bevisst sitt ansvar overfor familien.»

«Det er jeg overbevist om», nikket Serafina raskt, men ansiktsuttrykket antydet det motsatte. «Bare tenk: I går fortalte min kjære Albert at han hadde sett mannen din under en av de skrekkelige samlingene for Det røde frontkjemperforbundet. Han gikk der med et banner ved siden av de uniformerte.»

Hun stoppet et øyeblikk for å ta en slurk av teen sin, og roste den gode smaken. Lisa hørte bare så vidt etter. Tanken på at Sebastian hadde deltatt i et av de farlige demonstrasjonstogene, traff henne midt i hjertet. Herregud, han hadde jo lovet på tro og ære å aldri gjøre noe sånt!

«Det er helt umulig, Serafina», fikk hun anstrengt frem.

«Jeg sa til Albert med det samme at han måtte ha tatt feil», svarte Serafina. «Det er jo fort gjort, siden Sebastian knapt skiller seg fra arbeiderne i klær og oppførsel. Han er ganske enkelt en mann med sterke prinsipper, og det kan ikke verdsettes høyt nok, kjære deg.»

Nei, Serafina hadde ikke endret seg det aller minste, hun klarte fortsatt å finne Lisas ømme punkt og trykke på det. Sebastians beslutning om å si opp jobben som bokholder og i stedet begynne på veveriet som en vanlig arbeider, hadde i sin tid ført til en voldsom uoverensstemmelse med Paul. Sebastian hadde tross alt vært lærer og bibliotekar en gang. Nå gikk praten overalt i byen om at fabrikkdirektørens egen svoger kledde seg som en arbeider. Sebastian deltok riktignok aldri på sosiale sammenkomster, men han var til gjengjeld medlem av kommunistpartiet og satt i styret på fabrikken, der han stadig fremmet nye krav som var umulige å innfri, ment å skulle forbedre arbeidernes liv. For Paul var han til vedvarende irritasjon, og Alicia hadde engstelig erklært at det var sånn det gikk når man giftet seg under sin stand. Bare Marie mente at man ikke kunne påtvinge en mann som Sebastian et liv som ikke passet ham. Da ville han gå til grunne. Lisa delte hennes oppfatning. Hun elsket mannen sin og forsvarte ham mot all kritikk som en løvinne.

«Verden ville vært et bedre sted dersom alle strebet etter idealene broderlighet og uselviskhet. Slik vår herre Jesus Kristus forkynte det i Bergprekenen.» Dessverre høstet hun ikke annet enn et nedlatende smil fra Serafina, noe som gjorde henne enda mer irritert og drev henne tilbake til gamle, langt mindre hyggelige vaner. Lisa kunne bite skikkelig fra seg når det var nødvendig.

«Hvem hadde trodd den gang at vi skulle finne tilbake til hverandre og kunne drikke te sammen som to lykkelig gifte kvinner?» bemerket hun med påtatt munterhet. «Paul fortalte nylig at advokat Grünling er blitt en helt ny mann etter at han giftet seg med deg.»

Serafina gledet seg synlig over rosen, hun hadde tross alt jobbet hardt for denne oppreisningen. Det gikk rykter om at Grünling i starten hadde vært langt fra tilfreds med oldfruen sin, og til og med hadde syslet med tanken på å kvitte seg med henne. Men Serafina hadde åpenbart skjønt hvordan hun skulle overbevise arbeidsgiveren om sine fortrinn, særlig på erotikkens område, noe det også gikk rykter om.

«Det var hyggelig, Lisa. Innerst inne er min kjære Albert en godmodig og kjærlig mann. Han trengte bare et pålitelig menneske ved sin side for å få frem de gode kvalitetene han har.»

Med en tilgjort håndbevegelse forsynte hun seg med en nøttekjeks og stakk den i munnen. Lisa smilte til henne og lot pilen fare.

«Paul mener til og med at Alberten din er blitt for mild til å ta seg av fabrikkens juridiske anliggender fremover. En advokat skal jo fremme klientens interesser med stor kraft, vet du.»

Lisa hørte et hult knekk. Serafina hadde tatt en bit av kjeksen og noe hadde skjedd, for hun tok seg til munnen.

«Å, Fina!» utbrøt Lisa forskrekket. «Du har vel ikke skadet deg? Disse hasselnøttene er litt harde når de kommer ut av ovnen.»

Serafina svarte ikke. Hun tygget litt, fant frem et lommetørkle fra vesken og snudde seg bort så Lisa ikke skulle se hva hun gjorde. Det virket som om hun spyttet ut kjeksen.

«Hard som stein», snøvlet hun og tørket seg rundt munnen. «Utrolig at personalet kan sette noe sånt på bordet!»

«Å, jeg er så lei for det, Fina!»

Lisa var oppriktig forskrekket over uhellet, men det var grenser for medlidenheten hennes. Hun skjenket i mer te til Serafina, lovet å irettesette kokka, og ba gjesten om ikke å la det ødelegge den fine ettermiddagen.

«Kanskje du vil bruke badet? Det er ikke helt ferdig ennå, men det er et stort speil og en marmorvask der inne.»

Serafina avbrøt henne og avslo tilbudet. «Jeg må defverre dra», kunngjorde hun utydelig. «Jeg har noen flere vifitter å avlegge, og vil ikke oppholde deg i dine huflige plikter.»

«Selvfølgelig.» Lisa nikket skinnhellig og viste ingen tegn til å ville stoppe Serafina. «Kanskje vi sees en annen gang, da», sa hun avmålt.

«Abfolutt, kjære deg … Og det om Albert var bare noe Paul fa på fpøk, ikke fant?»

«Å nei, det var i fullt alvor.»

Det var ikke helt sant, for Paul hadde sagt det halvt på spøk, halvt alvorlig. Til tross for det lille kjeksuhellet, var Lisa rett og slett ikke i humør til å legge bånd på seg. Til det hadde Serafina utnyttet og forsterket bekymringene hennes for grovt. Venninnen var blitt betraktelig blekere, hun fikk bare frem et matt farvel og gikk mot døren.

«Hanna! Fru Grünling skal gå!»

I stedet for Hanna, dukket Gerti opp. Hun neide høflig for gjesten og fulgte henne bort i hovedhuset, der hun eskorterte henne ned trappen til hallen og hjalp henne på med kåpen. Like etter var hun tilbake i stuen hos familien Winkler for å rydde bort teserviset.

«Hjelpe og trøste», sa hun og ristet på hodet. «Stakkars fru Grünling! Hun mistet en tann. Oppe til høyre hadde hun en glipe.»

«Så leit», sa Lisa uskyldig. «Ja ja, tennene hennes er uansett falske, så tannlegen kan sikkert hjelpe. Og si til fru Brunnenmayer at kjeksene var litt for godt stekt.»

«Ja vel, nådige frue.»

Lisa reiste seg for å gå bort til vinduet og holde utkikk etter Rosa og guttene. Hva var det de drev med der ute i parken så lenge? Det var riktignok en solskinnsdag, det lå vår i luften, og på markene blomstret øyer av lilla krokus og gule narsisser. Det var likevel kjølig, og under einerbuskene var jorda fortsatt dekket av hvitt rim som lå igjen etter natten.

Da hun åpnet vinduene, kunne hun høre opprømte rop. Hjelpe og trøste! Det var Sebastian som spilte ball der nede med guttene. Hva var det de drev med? Bare ikke moren så dem! Hun var av den oppfatning at fotball kun var for arbeidere og meningmann. Nå var gartneren også med, og seksårige Fritz Bliefert, Augustes yngste. Som de løp. Guttenes bukser var allerede stive av skitt fordi de gikk over ende til stadighet. Selv Sebastians klær så begredelige ut, men det hindret ham ikke i å prøve å ta ballen fra Christian. Mannfolk! Forvokste barn alle som én.

Til sin lettelse så hun at Rosa hadde den sprellende Hanno på armen og ikke satte ham ned. Hun var livredd for at han ville være med på det ville spetakkelet. «Rosa!» ropte hun fra vinduet. «Ta Hanno med opp. Og de andre også.»

Sebastian, som hadde hørt henne rope, kikket opp og vinket muntert. Så klappet han i hendene og annonserte at kampen var over. Lisa lukket vinduet.

Mens Rosa og Hanna tok barna med bort i hovedhuset for stell, snudde Lisa seg mot mannen med et spørsmål hun hadde hatt i tankene siden Serafinas besøk.

«Si meg, kjære, er det mulig at du kan ha gått og båret på et banner under et av opptogene til partiet ditt nå nylig?»

Sebastian kunne ikke lyve. Han fikk umiddelbart et skyldbevisst uttrykk i ansiktet.

«Det var en vennetjeneste», bedyret han forlegent. «Jeg kom akkurat forbi idet de passerte, og da klaget en bekjent av meg over at han hadde så vondt i armen, og spurte om jeg ikke kunne bære banneret hans et lite stykke. Jeg ville ikke avslå, det forstår du sikkert.»

«Hva sto det på banneret?»

Han trakk på skuldrene og smilte usikkert. «Jeg tror det sto: All makt til arbeiderne. Men jeg sverger, Lisa, etter noen kvartaler ga jeg det tilbake.»

«Å, Sebastian», sa hun bebreidende. «Jeg ba deg jo om aldri å delta i sånne opptog. Du vet hvor bekymret jeg blir.»

Han la armene ømt rundt henne og kysset henne på pannen. «Vær så snill å prøve å forstå, kjære. Snart skal det kanskje velges en ny Riksdag. Da må vi vise tilstedeværelse og styrke. De andre gjør det samme.»

«Nei, Sebastian», utbrøt hun energisk. «Jeg vil ikke at du skal –»

Middagsgongongen ringte midt i setningen, og mannen benyttet anledningen til å ta hånden hennes og trekke henne med inn i hovedhuset.

«Kom, skynd deg. Vi kan ikke la dem vente.»

